khistorydata/jeongjo-sjw-relations huggingface dataset:
정조 12년
曺允大啓曰關西都會事誠有是也此亦科場不可才嚴處且以往復巡營爲言令政院問于前道伯以啓事命下矣問于前平安監司李命植處則以爲臣待罪西藩時自九月念後病狀深重日漸危惡知覺都亡縷喘僅存凡於邑牒民訴除非時急緊關之事亦不得一一酬接至於淸北都會開試之後榜目報牒差遲數日而聞營吏所告之言則以爲報牒雖已來到試官送言居首人所居官道里稍遠未及考籍若不載帳籍則法當拔去姑待若干日子詳考入籍與否後當卽通報勿爲輕先入呈云矣又果追通入籍分明使之入呈云云故臣亦不以爲疑依例狀聞又若地方官則初無以科場事論報者臣雖病篤若有非試官而請比較之擧則豈不嚴斥痛勘之乎試官之徑還其邑本牧之替修榜目臣實昏憒漠然無聞今於問啓之下難免溺職之罪惶恐俟勘云矣敢啓傳曰此亦臺臣傳聞爽誤之致道臣無所失使之退去可也
정조 12년
趙衍德啓曰疏中槐圈事擬刃衝火四字聞極怪駭令政院事實問于爾處爾其詳陳之事命下矣問于正言柳文養處則以爲日前槐圈會坐時正字金載一追後入去以金裕己之不合槐選爲言則正字朴蓍壽曰吾若使此人不參槐選而出去則當終身廢棄云云載一以公議不協又爲堅持則蓍壽曰下僚若不圈點於此人則當擬刃當衝火云云此說至登於載一自劾呈單中有口皆言無人不傳臣聞而驚駭果爲論列於疏中云矣敢啓傳曰知道自登科初已知渠登科之爲渠不幸文識太未成就行止無異兒童前此筵席申飭何如而又作今番之罪至有日前處分今見問啓對辭當擬刃當衝火之說果出朴蓍壽之口云聞來可發一笑渠以何手段膂力能行此强盜之事乎且以乞憐之辭推之尤覺駭慙渠之作此許多罪科莫非渠家長老不禁參圈之責而渠雖不足道名以槐院正字則坐公堂向同僚發此妄錯怪悖之擧貽辱貽羞大矣所當嚴勘而殆近多事姑置之亦不可只令芸館施行而止限數年勿擬官職使之讀書以待人事之稍長後擬望事分付銓曹可也
정조 12년
洪仁浩啓曰獻納金光岳疏批中有班譜添刊事官階賂帖事何乃隱暎爲說錄送姓名於該房承旨以爲下攸司照法嚴繩之命故往復於當該臺臣使之錄送則只以某姓某譜之爲添刊某人某帖之爲貽賂未敢指一仰對爲辭屢度催促終不錄送事體所在殊爲未安獻納金光岳推考何如傳曰不言姓名者錄送捧現告自是常格此異於迫問指告之擧則如是相持萬萬未安從重推考
정조 12년
曺允大以兵曹言啓曰內禁衛將許冥身病沈重時月之內無望供職呈狀乞遞宿衛領軍之任不可久曠今姑改差何如傳曰允
정조 12년
洪仁浩以軍器寺官員以都提調意啓曰本寺別破陣量宜移送壯勇營事命下矣別破陣元數三十一名內十一名移屬壯勇營使之入役而所受料布依前擧行元數旣減則入直番次未免苟艱動駕殿座時擔銃陪扈之節自下有不敢擅議參酌而至於增式年監放一款此輩存減別無關於防奸之道此則革罷俾除其役何如傳曰允陵行時及大小試閱時年例歲末砲放時旣皆除之一遵受敎則唯於動駕殿座擔銃之役不可獨爲此亦除之可也
정조 12년
副校理韓用龜疏曰伏以三陽之泰運已回彌月之吉慶伊邇攢手祝天帀域惟均仍伏念臣之頂踵毛髮皆殿下賜爾愚魯賤品厚蒙洪造乃以十載廢枳之蹤遽廁三司淸顯之列居恒懍惕若隕淵谷至於昨冬而微臣情踪一陪危蹙敢將痛迫之私猥陳嗚呼之章而飭諭截嚴旣下還給之命恩言冞隆且開進身之路臣於是惶隕感泣冒沒暫膺義雖出於伸分跡實涉於唐突旋蒙體諒之恩終獲鞶滯之遞而至今追思慙悚冞切不意灜館新命又下此際無狀賤臣何以得此惝怳感激莫省所以自措也嗚呼臣家之得有今日莫非洪恩而向來曲庇之私尤出尋常其所以昭晢而全保之者靡不用極闔門感泣晝宵攢祝雖世世糜粉不足以仰酬萬一況臣偏被再造之恩區區所期勉者惟在不憚夷險生死向前則恩除之下詎敢自引窮蹙之情徒添瀆擾之誅而第臣目下情私有萬萬切急者臣之父母方在臣兄臣用和咸興任所年迫八耋久滯關外臣經歲離側不得省覲千里之音聞乍阻一夕之魂夢屢驚而纔接來信臣父素患癖積之證挾感添劇氣息綿綴藥餌罔效臣自聞此報方寸煼灼心神飛越當此大小顒祝之日臣跡忝從班豈敢爲蹔違京輦之計而情理煎迫按住不得玆敢忙陳短章徑尋鄕路伏乞聖慈俯賜鑑憐亟削臣難冒之職仍治臣擅離之罪以肅朝綱俾便救護千萬幸甚省疏具悉爾其勿辭往護父病
정조 12년
正言柳文養疏曰伏以彌月協慶普祝益切閟宮展禮淸蹕穩旋臣民歡忭曷有其極仍伏念臣之得有今日繄誰之賜欲說再造之恩則河海莫量欲言曲遂之事則涕淚先從才本庸魯旣蔑絲毫之可取跡又孤畸自憐墻壁之無依分甘明時之痼癈念絶榮塗之進取迺殿下天地於臣父母於臣拔之衆棄之中積費陶鎔置諸器使之末曲加剪拂二日臺垣榮耀已極於一身三載騎省恩數曠絶於千古動輒昏昧而我殿下指導之屢陷罪戾而我殿下庇覆之辭敎之間憫念周摯召接之際德義靄蔚誠不知眇末如臣愚迷如臣何以得此於君父之前耶噫今日廷臣孰不蒙生成之澤而豈有若臣之頂踵毛髮皆歸造化喣嚅拯濟偏被寵渥者哉朽骨之傅肉枯荄之生華殆不足以喩此臣雖頑如木石寧不知感淪肥浹髓恩不忘於每飯鏤骨銘心言或發於夢囈闔門攢祝不知死所恩造如天報答無地則惟是殫竭二字庶幾稱塞一分祗緣賦性鈍滯臨事僨誤自速置對之命竟歸辜恩之科有臣如此生亦何爲聖念雖軫於特宥私心彌切於增惶曾未幾何薇垣除旨忽下於蟄伏訟愆之中臣手奉華誥有隕如瀉噫士生斯世躬逢聖主翶翔邇列出入淸班卽是至願大榮而況臣所仰恃而爲命者惟殿下耳矢死圖報之忱有非糜粉隕結少效其萬一則凡有除拜義當竭蹶趨承而第念臺閣之設豈亶然哉遴選至重職任自別上而弼君違下而糾官邪苟非風采足以動人主言議足以愜物情則莫宜居之矧今民彝斁絶國綱委靡尤宜妙選忠直之士以畀騫諤之責而豈可以如臣譾劣者苟然充數以致辱朝廷而玷名器也哉才所不堪濫竽已極義有自劃守株難變日昨召牌之下冒犯違傲聖度天大罰止問備惶隕之極靡所容措且臣非但職名之濫猥有萬不稱抑有情地之危蹙添一難冒向臣待罪騎郞時因本曹判書鄭昌順草記至有請汰之擧雖曰橫來不容終默玆敢略暴事實焉年前一軍色移劃田土蓋爲本色經費補用之需也臣與前前判堂相議覈其田土所在之邑結數石數收捧成冊後參考勳府餉廳稅納之規每結以全石七石租酌定則視諸勳餉幾爲倍蓰也第其田土實數合爲四十八結零而散在三道者至爲十四邑也以本色員役勢難逐處分排三道各送一人使之率去差人分力收穫而至於湖南則礪山之於羅州靈巖其間爲四百餘里以一曹吏有難竝管三處故臣果以親信可幹者隨送曹屬而私人導掌之差送實是有田土衙門所共通行之規則有違常格云者實未可曉私人之行旣無官帖之成給不過該吏之帶去則不告擅送云者亦何所據各處稅穀一依定式準數捧納則設令私人獨往何損於公稅乎其所爲言誠不滿一哂而至於該吏除汰也以過限不來率去私人作爲罪目則所謂私人卽臣所送者其在私義決不當移罪下吏晏然自在故屢呈丐遞則重臣取其該吏除名記抹去私人字而謂以該吏除汰只在過限則郞廳少無難安之端云臣非不知必遞乃已以快其心而此時禁直不敢遽謝包羞忍恥黽勉供職伊後以入番旗手歲末軍服債宜爲手決使之磨鍊而臣以曹儲之告罄謬例之難襲有所防稟則以此發怒辭氣噴薄至有誠甚可怪等語臣雖郞官旣受可怪之題不思自處之道有關廉隅故果爲呈旬引入則言送下吏盛加威喝乃曰若不行公則當以私人事草記論罪云噫嘻堂郞之體例自在則何其凌踏至此官職之去就有義則豈可把持若是乎漏却目前方引之端拖及旣往已了之事至曰忽又引入有若無端呈告者然未知其間有甚可諱之事而然耶該吏旣爲除汰則臣雖不欲施罰得乎私人無弊準納則彼必欲其推現何也私人差送旣是各司前例而非臣創行之事則遂非之目恐不在於臣身臣則郞僚也彼則首堂也以郞官焉敢角勝於堂上而起怒觸忤之端非獨軍服防稟一事則務勝之斥其或指此耶然臣若持守有素誠信相孚則受人淩侮豈至於此至今追惟滿心慙恧不敢以時月之稍久職名之有殊晏然爲冒進之計伏乞聖明俯垂諒察亟許鐫免以靖私義仍治臣瀆擾之罪以肅朝綱焉臣方祈免不宜贅他而事在目下敢此附陳噫槐院淸選卽新進初發之軔則其所掄揀尤宜一遵公議毋或踰濫而擬刃衝火之說無異巷豎之悖習設計圖點之狀莫掩僚員之自劾則圈體之不成圈事之不嚴自有槐圈以來所未有之變怪也參圈諸臣之特施譴削深仰大聖人處分之嚴正而莫重槐選決不可以此漫漶臣謂亟令該院改圈宜矣省疏具悉四載巡綽畢竟狼狽非不矜惜及今辨章如是張皇何也尾陳改圈事旣完之圈不可改爲亦無近於偏係乎以言路申飭屬耳姑不處分勢難例批爾則推考疏中槐圈事擬刃衝火四字聞極怪駭令政院事實問于爾處爾其詳陳之
정조 12년
戊申正月二十二日辰時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上命書正言柳文養疏批訖敎曰柳文養來詣朝房問啓以入事分付賤臣承命出傳上命書獻納金光岳疏批訖敎曰前兵判鄭昌順前箕伯李命植處問啓亦爲書入事分付命退承史以次退出
정조 12년
戊申正月二十二日巳時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰軍兵哨色名數不可不詳定而一自武藝廳屬雨具直二十名及已前別技名色三十名合五十窠移屬壯營之後本營軍制尙無一定伊後次對每欲下敎而因大將之無行公時尙今未果該營聞欲以火箭軍十窠攔後別抄四十窠計除云此說亦好而攔後旣有一哨之制則不可不充元數以善放牙兵名色合作攔後一哨以其攔後哨餘數火箭十名移屬壯營後軍案修正以入事分付元料及兼料依前移屬他軍門例自該曹該廳直送壯營奉足自該軍門計送事亦爲分付仍命退承史以次退出
정조 12년
戊申正月二十二日酉時上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上曰今日臺諫疏批旣無勿辭察職之敎而不爲入來避嫌乎衍德曰事當避嫌而初不入來矣上曰其委折査問以來賤臣承命出回奏曰柳文養以未肅拜不得入來金光岳以政院請推啓辭入之之故不得避嫌云矣上曰柳文養明日肅拜以爲避嫌事分付賤臣承命出傳命退承史以次退出
정조 12년
兵曹以柳鎭恒爲御營中軍
정조 12년
洪仁浩以漢城府言啓曰過期未婚之類分付各部搜訪報來故別單書入之意敢啓傳曰知道
정조 12년
洪仁浩以義禁府言啓曰頃因宣惠廳堂上李在簡所啓乙已條結錢愆期不納當該守令令道臣指名現告拿問處之事命下矣卽接京畿監司徐有防啓本則當該守令以高陽前前郡守柳曾養前郡守鄭東元指名以來而鄭東元前以他罪方在保放中待開坐添問目取招柳曾養已爲身故勿論何如傳曰允
정조 12년
持平朴猷煥疏曰伏以皇天垂佑彌月佇慶臣民顒祝曷有其極臣於前月猥叨諫職榮及老父恩資繼降臣家壽秩恰爲三世闔門感祝圖報無地不意今者柏府除命又下於千萬夢寐之外臣誠驚惶感激無以自措顧此所叨之職卽古之御史也受人主耳目之寄任一國風憲之責苟非剛方之人直諒之士見識足以辨是非言議足以別藏否論事則能使上下嚴憚持法則能使中外畏服者固不可居是官而稱是職也念臣性本拙訥識又鹵莽風采言論初無可言怵畏義分雖不得不黽勉祗肅顧何能出意見論得失補過拾遺激濁掦淸以效職責之萬一也哉且念臣父今年七十有三矣氣質素脆常多疾病居常澟綴長在床褥而且經前冬毒感之後客痰凝結寒嗽徹夜頭疼眼眩症祟危惡食飮專却眞元日敗誠有朝夕難支之慮臣本鮮兄弟又乏兒息了了單身獨自扶將雖欲暫時離側實無居傍替代之人以此情理勢難供職古人所謂事君日長者政爲臣今日道伏望聖慈俯諒至懇特賜鐫免俾便救護焉臣旣不以見職自居則不宜拖及他說而區區憂愛之忱終難泯默敢此附陳焉臣聞帝王之治有本有末其本先正而其末不治者未之有焉所謂本者何也卽堯舜禹湯精一之心法也卽朱子所謂人主一心萬化之源者也是以誠正二字實爲古聖王治平之大本而在後世則反以爲老生之常談徒逐逐於事功之末而事功亦不能進矣臣切覸殿下學冠百王道接千聖以天縱之姿懋日新之工則精一之傳允承矣誠正之工旣至矣其於萬化之源治平之功固無所不用其極者矣然宵旰惕厲十載有餘而治不徯志化未成俗望道之心雖勤而致治之效愈邈則此其故何哉噫涵養乃治心之本而臨事或過於英銳則心不能存主矣問學卽操心之要而用力反涉於藻華則心有所放過矣好惡不循乎天理則非心之公也喜怒或出於偏係則非心之正也臣不敢知端拱燕濩之地果能無數者之弊否乎夫內有敬天恤民之誠外無聲色貨利之娛卽殿下之家法而亦殿下平日之所持守也有君如此未能挽三古而郅隆治者此固群下不能導揚之過而苟求其本則或恐殿下端本淸源之方猶有所一毫未盡而然歟此所以萬幾獨勞於上而百度漸隳於下也臣敢以正心二字爲今日致治之本而若其目下矯救之策其條有三曰辨賢否以公用舍曰振紀綱以尊朝廷曰開言路以廣聰明夫自古有國家者未嘗有善惡相混賢否雜進而其國能治者也故易於陰陽消長之機必嚴扶抑之方書曰任賢勿貳去邪勿疑若其扶而抑之任而去之惟在上之人明以察之公以辨之之如何耳顧今治化鼎新百僚淬礪則周行彈冠之列宜無進退消長之可言而第念朝象日以暌乖人心去益陷溺傾軋互售於甲乙是非莫分於東西黨同則魚目可讚以懸黎伐異則鸞鳳可詆以鴟鵂由是人無一定之見而惟好惡是循士無自守之論而惟偏私是係以此兆象以此俗習何能審人材而需國家之用乎然而姸媸莫逃於照鏡薰蕕不可以同光以聖上則哲之知昭乎若日月之臨下則某也公某也私某也賢某也不肖自可辨於淵鑑之下而毫髮莫爽矣苟其公而賢也則進之如拔茅苟其私而不肖也則退之如脫距不以畦畛而限之不以標榜而別之則古聖王立賢無方之治便不外是又何必區區於酸醎之調和齗齗於題目之打破也哉嗚呼紀綱者治國之先務而不可一日廢弛者也是以朱子於戊申封事極言振頹綱正風俗之道誠以紀綱不振則朝廷不尊朝廷不尊則世道莫可維持故也試看今日可謂有紀綱乎上凌下替文恬武嬉等威不嚴於簾陛名分漸紊於尊卑因循苟且規模未定其來固已久矣大官規警而具僚有慍怒之擧元戎體重而賤隷肆侵侮之習下吏謀陷官長常漢凌辱士夫閭巷無畏法之民京外多傷風之事則此蓋朝綱漸弛國體不尊駸駸狃習恬以爲常故也如是而尙何論令行而禁止綱擧而目張措一世於董用威戒用休之治哉伏願殿下奮發乾剛董飭群工使賢者在位而不肖者不敢進能者在職而不才者不敢干賞當其功罰當其罪而常以大公至正之道照臨于上則紀綱自振而朝廷自肅矣嗚呼一人之聰明有限故必待衆人之耳目而若昔都兪之世四岳九官無非言官也後世諫官之職始設而御箴瞽誦之義遂廢使夫衮職之闕遺官師之規戒必待一二諫官而言之則言路於是乎不廣矣言之旣不廣聽之又不恢將何以達聰明而祛壅蔽乎是故古人常以言路之杜絶譬諸血脈之壅閼今日國家之血脈亦可謂閼而未暢矣仗馬不斥而臺烏自噤轉圜雖恢而納牖無聞喑啞淟涊遂成汩董世界此豈聖世之治象而設官求言之意果安在哉噫士方窮居而談當世事也或能激昻而慷慨綽有言論風節之可觀而纔登朝籍一入臺地則前瞻後顧左拘右攣判作先後之兩截而卒歸媕婀之一套生斯世也豈盡無一箇骨鯁之士而然哉蓋亦導率之乖其方而公議不行於下也我聖上臨御以後求言之意每勤於綸音寂寥之歎累發於中朝而及其敢言而納誨也或欠翕受康色之量言或不槪只賜例批語雖中窾亦靳採施故百僚相師緘默成風上而論聖躬之得失則恐歸於狂妄下而論朝著之是非則慮觸於時諱由是而言路閉元氣薾識者之憂歎爲如何哉伏願殿下益恢山藪之量克詢芻蕘之謀導一世於盡言敢諫之風則豈不休哉噫臣之所論此三條猶是節目間事而若其大本源大頭腦則惟在人主之一心聖心苟正矣則賢否自可辨矣紀綱自可立矣言路不待開而自恢矣又何患乎治平之難做而功化之愈邈哉惟聖明勿以人廢言深留聖意則宗社幸甚臣民幸甚臣無任屛營祈懇之至省疏具悉諸條敷陳極爲切實當留意爾其勿辭救護父病
정조 12년
戊申正月二十三日辰時上御熙政堂晝講入侍時同知事李秉模特進官金文淳參贊官尹行元侍讀官金履翼檢討官李敬五假注書李貞運記事官李相璜金祖淳宗臣西春君爗武臣李文爀獻納金光岳正言柳文養以次進伏訖上命進講履翼讀中庸自道不遠人止雖柔必强上讀前受音訖上曰玉堂進文義可也履翼曰中庸一篇中道不遠人四字實爲學道者最喫緊處蓋中庸之爲道不越乎目用事爲之間而已推而進之自至於高明則初非難行難能者故聖人爲慮學道者之厭卑近而務高遠乃有此道不遠之敎矣雖然後之學者安於小成甘自暴棄遂以孔孟之道顔曾之學諉之高遠難行我何敢做得云爾故中庸之道於是乎不明矣此雖韋布之學而其害至此則況以帝王之學尤豈可不高着眼大着力於行遠自邇登高自卑之訓耶今我殿下聖德廣大聖學高明每戒偏倚之病動遵平常之道則固不待微臣之區區仰勉而第念以堯舜自期卽殿下擔着而非堯舜不陳是微臣職分也惟願殿下將此道不遠人四箇字及堯何人予何人六箇字參互用力則中庸之道不遠伊邇矣先儒之言曰欲法堯舜當法祖宗殿下以祖宗之道出治而行政則是固殿下素其位行之之道而堯舜之治可以復見矣伏願深留聖意焉上曰爾言好矣敬五曰君子之道某未能一焉云者卽聖人自謙之辭也以夫子天縱之聖其於孝悌忠信之道夫豈有一毫未盡而每以責人之心反求於吾身者蓋出於常若不足之意也今夫帝王之道亦然堯舜三代之治至矣盡矣而猶且君臣上下都兪吁咈儆戒無怠者此亦不自滿之意也伏願殿下勿以聖學之高明而益加勉焉勿以治具之畢張而益加勵焉凡百云爲之際常存不自滿之意卽臣區區之望也上曰爾言好矣上曰同知事亦陳文義可也秉模曰九經卽治天下之大經大法而所以行之者又不過一箇誠字矣然必承之以豫者蓋以凡事非素講于心則臨時顚錯無以做去也試以近日事言之言議也事務也莫不造次取辦之故擧未免粗率彌縫前後飭敎屢下於此等處而悠泛成俗未見其效或恐殿下導率之方猶有所未得其安而然矣伏願深留聖意焉上曰卿言好矣上曰特進參贊官亦各陳文義可也文淳行元等曰玉堂經筵皆已陳達臣等別無更奏者矣上曰右副承旨同副承旨入侍可也賤臣承命出與洪仁浩南鶴聞偕入進伏光岳曰臣於見職自來情勢豈有一分堪承之望而義分是懼冒沒出肅累日虛縻一味瘝曠惶愧之極若隕淵谷猥以草草數語竊附相規之義矣及承聖批辭旨截嚴誨責備至以偏黨之習爲敎荐降問備之命臣滿心慙悚無地自容噫臣當此恢蕩之時豈敢有一毫挾雜之心以負我聖上飭勵之盛意哉莫非臣忱誠淺薄不能見孚於君父之致臣尤不勝惶隕萬萬臣以此情踪其何敢一刻晏然於臺次乎請命遞斥臣職上曰飭勵之餘勿辭亦勿退待文養曰以臣言議之巽軟以臣情勢之臲卼豈有刺口論事之望而事在目下不容終默敢於祈免之章略有所論列矣及奉批旨誨責備至致勤問備臣滿心惶恧靡所容措夫三館分隷圈法至嚴一人不可便屬敗薦卽三百年古規而今番槐圈則不恤公議只挾私意始焉威脅之中焉哀乞之終焉欺騙之自謂完圈忙急罷坐以至僚員之呈單自劾自有槐圈以來所未有之變怪也臣以草草數語仰請改圈實出重圈事之意豈敢有一毫偏係之私而有此請乎匪怒之敎縱仰包容之仁無隱之義自歸妄言之科此莫非臣忱誠淺薄不能見孚於君父之致以此情踪其何敢一刻晏然於臺次乎請命遞斥臣職上曰勿辭亦勿退待出擧條上命鶴聞書掌令吳翼煥持平朴猷煥疏批答仍命退諸臣以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨曺允大緣故出右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書金和鍾仕
정조 12년
洪仁浩啓曰明日常參經筵取稟傳曰停
정조 12년
洪仁浩啓曰明日抄啓文臣課講時何承旨進去乎敢稟傳曰右副承旨進去
정조 12년
兵曹以李東曄爲摠戎中軍
정조 12년
以忠淸監司狀啓城堞公廨修改軍餉耗米還穀加分耗條請得惶恐待罪事傳于洪仁浩曰勿待罪事回諭
정조 12년
南鶴聞以弘文館言啓曰本館下番修撰臣李洪載以御營廳從事官今日本營上下坐起時晝仕出去之意敢啓傳曰知道
정조 12년
洪仁浩以兵曹言啓曰龍虎營拘留罪人訓鍊都監旗牌官韓興國已滿十日放送之意敢啓傳曰知道
정조 12년
禮曹參議李集斗疏曰伏以春廻北陸天祚東方周家篤生之慶指日可覩堯封請祝之悃獻歲冞切仍念臣向解銓銜旋縻春曹職名雖改情地自如而旣係閑漫之任方當顒祝之時冒沒祗肅爲伸義分因仍蹲據多壞廉防此際金光岳之疏出而始論銓格之至嚴終言公議之不行至以譴罷爲請雖幸聖批悉燭無容費辭自辨而第其政例所在臣若不言何以解彼之惑耶蓋銓家停望之法書其所以停之意付籤於當停人名下者古規然也朴柱遇臺通之後其時銓長縱曰疏引而初無停望之事有何復不復之可論臣之仍舊望而復擬者未知其爲不可至若掌令通望之人未行而或擬持平已行而或擬正言者雖當次堂獨政之時元無拘礙則金鼎國之擧擬持憲亦不過政曹恒有之例也前後政紙班班可考抑臺臣獨未之知耶噫臣以人則疎愚與時寡合以地則孤寒爲世所輕偏蒙特達之眷濫叨匪分之職久處睢盱之場一任猜怒之來大小狼狽可立而俟而臺疏云云殆若强覓者然以此罪臣臣之幸也臣當付之官箴不須呶呶而區區自劾之義抑有甚於此者向經大政之後以韓德厚臺通事大僚筵斥聲罪極嚴畢竟論罷之請只擧長銓之名臣旣一席參政與共停當同罪獨免心竊恥之疏籲路阻至今泯默抗顔周行人謂斯何惶恧之情本自靡措詆斥之言又復如此其不可束帶供仕也決矣玆將披瀝之懇仰干崇嚴之聽伏乞聖慈曲賜鑑諒先遞臣見帶職名仍命永刊銓望以謝人言以全微諒千萬幸甚省疏具悉爾其勿辭察職
정조 12년
副修撰李鼎德疏曰伏以三陽載泰方仰毓慶之期萬手爭攢咸佇延頸之祝仍伏念臣之老母今年六十有九矣素多疾病每當換節之辰輒復添劇臣得接家信則臣母宿病經寒越添氣息奄奄急脚來到催臣歸護臣違離千里今六朔矣自聞此報心神飛越按住不得玆敢忙陳短章徑尋鄕路臣職在從班此時豈敢言私而情勢切急不得不爲此徑歸之行伏乞聖明亟遞臣職仍治臣擅離之罪以肅朝綱以安私分焉臣無任屛營祈懇之至省疏具悉爾其勿辭往護母病
정조 12년
戊申正月二十四日申時上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上曰明日次對爲之云耶衍德曰俄問備邊司則明日來會云矣命書禮曹參議李集斗疏批訖命退承史以次退出
정조 12년
洪仁浩啓曰明日常參經筵取稟傳曰只晝講
정조 12년
南鶴聞啓曰卽者獻納金光岳以班譜添刊人林義喆林東鎭二人錄送故今方依下敎移送攸司以爲照法嚴繩之地而至於官階賂帖人姓名諉以不知終不錄送成命之下經宿遲滯萬萬未安當該臺臣從重推考何如傳曰允
정조 12년
傳于洪仁浩曰備局堂上引見
정조 12년
傳于洪仁浩曰課講入侍
정조 12년
傳于洪仁浩曰左承旨入侍
정조 12년
有政吏批判書吳載純參判金文淳進參議李時秀牌不進右承旨尹行元進以尹之衡爲兼引儀韓致海爲淑陵參奉李彦一爲丹城縣監內贍主簿李集箕尙衣別提鄭可容相換
정조 12년
傳于洪仁浩曰固城縣令口傳差出
정조 12년
吏曹口傳政事以金載翼爲固城縣令
정조 12년
洪仁浩以禮曹言啓曰臣𡊠與戶曹判書臣徐有隣進詣大報壇奉審則奉室第二位坐榻蓋覆黃木甲袱一件神位蓋覆內小袱一件第三位坐榻褥一黃紬袱一件饌卓床巾二件樽所床巾一件奉審手巾一件竝改備北壝門紅箭門破傷壇下方甎庫庫破牛鼎耳二羊鼎耳一竝破添鐵修補紙榜書寫時所用袱一件改染篳各五柄兺改備匕一曲水油芚三件篚籩方羃圓羃各三箇以上破改備砂碗六砂樽砂大貼各一破改備典祀廳房地衣一浮改備從享位褥一件外供兺改備壇上黃幕一浮改染仍修補油遮日一浮改備白布遮日一浮內十幅改備白細木內揮帳二浮內六幅改備白木外揮帳二浮內六幅改備黃綿絲大束乼一艮衣中小束乼各二艮衣廣別大束乼一艮衣竝改備工人所着紅紬衣三件皁紬衣七件白紬中單五件白紬裙白紬帶各三件幞頭一件价幘冠三件進賢冠皮弁冠各二件金銅革帶白布韈各三件烏皮履五件竝破以上改備改染改踏練仍修補鍾懸結紅絲一艮衣磬懸絲二把角槌二柄琴瑟各二坐絃絲各一改備舞翟二箇雉尾兺改備干三箇等物竝破傷趁卽改備修補之意分付各該司何如傳曰允
정조 12년
尹行元啓曰明日常參經筵取稟傳曰停
정조 12년
傳于尹行元曰下直守令留待未下直守令當日辭朝
정조 12년
洪仁浩以濬川司言啓曰本司都廳李殷福遷轉代以御營廳千摠田光說差下使之察任何如傳曰允
정조 12년
曺允大以禁衛營言啓曰來四月當六番中部前司屬京畿五哨軍兵來三月二十五日京中逢點依例準二朔立番之意本道監司處預爲知委何如傳曰允
정조 12년
曺允大以禁衛營言啓曰來二月當五番左部後司屬忠淸道五哨軍兵逢點實數六百五十二名已爲點閱整齊來二月初一日與內外各處入直將官軍兵等依例替代後舊軍放送之意敢啓傳曰知道
정조 12년
曺允大以御營廳言啓曰本廳來四月五月兩朔應立中部右司屬忠淸右道五哨軍兵三月二十五日京中逢點四月初一日與中司軍兵當爲替代立番趁期調送事本道監兵使處依前知會之意敢啓傳曰知道
정조 12년
曺允大以御營廳言啓曰本廳來二月三月兩朔應立中部中司屬全羅右道二哨忠淸右道三哨合五哨軍兵六百七十名已爲逢點正齊矣二月初一日與左司軍兵替代立番後舊軍放送之意敢啓傳曰知道
정조 12년
洪仁浩以刑曹言啓曰因承政院啓辭班譜添刊人林義喆林東鎭移送攸司照法嚴繩事命下矣卽發刑差四處探問則義喆時在慶尙道淸道郡東鎭時在京畿通津府云故今方發關各該道待捉來考律嚴勘之意敢啓傳曰知道
정조 12년
副司直鄭昌順疏曰伏以臣賦性疎闇不善俯仰於世遇事粗戇或多觸忤於人秩漸高而忌愈集職稍緊而釁輒生持此涉世已難求全又況强綰戎符低徊寵祿處睢盱之場招齮齕之言每荷仁覆之天偏加曲爲之地筵敎批旨提諭勤摯銘在肝肺期以頂踵而終恐有累生成辜負恩造此臣所以中夜屢唏竊自悼歎者也噫臣旣居必辭之職而不得辭則設或無可罪之事而以爲罪臣實自取在人何尤巡將之拒絶請托臣固不能而至謂僚堂査拔省記則問之僚堂初無是事付料之因狀許付或循前例而至謂本曹不行關問則詢之本曹關牒俱存事非難知言實無稽及今職名旣解猶且吹覓未已彼齗齗者臣亦無奈惟當杜門息影以謝衆怒而已至若柳文養自明之疏太涉喧呶亦近反詈而揆諸事面寧容較辨伏乞聖明亟勘臣罪以快人心仍屛朝籍以靖私義千萬幸甚臣無任屛營之至答曰省疏具悉卿其勿辭行公
정조 12년
黃海監司金思穆疏曰伏以三陽載屆百祿維新廟宮親謁聖孝克伸方當履端之辰益膺鼎至之休歡忭顒祝群情普切仍伏念臣本以庸騃無識之賤不足比數於任使之末而特以先故偏蒙洪造內而戎垣之重外而藩臬之寄首尾五載左右兜攬如臣無似何以得此愧恧憂畏無地自容而只緣地處有異於他人恩敎屢發於前席不啻慈父之護迷子臣於是身非己有不敢言私不揣才分有除輒膺而至若見叨之任按廉彈壓之難尤非畿甸之比何嘗一毫髣髴於臣身冒昧蹲據今已經歲畢竟瘡疣百出罪戾日積而聖度天大曲加涵貸始以越俸而警之終以發緘而問之指導以牖其迷庇覆以寬其罰臣方含恩戴罪泥首席藁恭俟處分而已何敢爲唐突自引之計而至於守令考績實係生民休戚乃是有國之大政方伯之丕責而一味憒憒全不事事伏承嚴敎至令退限而更封臣罪至此誅殛猶輕震懍戰汗求死不得以臣負犯何敢冒沒承當復行考課之事而他不暇顧趁期改封者誠以區區處義生死赴蹈惟上所命尤何敢自顧廉防重犯方命之罪哉第臣迷闇之性全乏刺擧之才雖復洗濯抖擻殫誠秉公尙何望克察列邑之藏否允協一路之公議乎唯願遄被重誅以贖孤恩溺職之罪耳噫臣蒙被恩造天高地厚所以保全而成就之者靡不用極而其奈愚性難移負乘易敗上不能報答殊渥而反貽重宸之憂下不能遵守家訓而終陷墜壞之科俯仰慙痛此何人哉玆敢披瀝肝血冒入文字哀籲於閔覆之天伏乞聖慈察臣愚之不堪重務念臣罪之不容屢赦亟治前後辜負以爲人臣不職者之戒俾臣退守本分杜門省愆以卒終始生成之澤千萬至祝答曰省疏具悉卿其勿辭察任
정조 12년
戊申正月二十六日卯時上御熙政堂晝講入侍時特進官鄭昌聖同知事李在學參贊官南鶴聞侍讀官成德雨檢討官李洪載假注書趙台榮記注官金鳳顯記事官李相璜宗臣西淸君煋武臣吳載徽以次進伏訖上命進講德雨進讀中庸自自誠明謂之性止以保其身其此之謂與訖上讀新受音命陳文義德雨曰此則自誠明章也進學工程專在於誠明二字此如知行當爲竝進而古語曰非知之艱行之惟艱況殿下聖學高明凡於窮極工夫似無加勉之事而所當加勉者惟在誠之一字伏願深留聖意此則至誠之道可以前知章也心體本自虛明故禎祥妖孽必先知之而苟或有一毫私意則不能前知爲人君者尤當恒自戒懼伏願殿下於此等處深爲惕念臣之望也洪載曰天之所以爲天者由乎於穆不已文王之所以爲文者由乎純亦不已蓋純亦不已卽於穆不已之意此文王所以德配于天者也伏望殿下以文王爲法與天合道焉上曰所奏竝好矣經筵亦陳文義在學曰自誠明謂之性自明誠謂之敎此與第一章天命之性修道之敎貫徹上下爲中庸之宗旨而敎之一字推以廣之則於治國平天下此非但爲學問上工程帝王爲治之本不出於此伏願體念焉上曰所奏好矣昌聖鶴聞曰玉堂經筵已陳文義更無仰達矣上命講官先退上曰他承旨與下直守令入侍出榻敎賤臣承命出傳右副承旨洪仁浩固城縣令金載翼抱川縣監洪宣輔丹城縣監李彦一興陽縣監李光遇進伏上各詢職姓名載翼等以次仰奏上敎載翼曰今以爾擇差以送下去善爲也敎宣輔曰爾年幾何宣輔曰六十六歲矣上曰年限未過乎仁浩曰昨年以眞寶懸監移拜而昨年卽年限前矣上曰眞寶昨年年事何如宣輔曰豐歲矣敎彦一曰曾經臺侍乎彦一曰然矣上曰兩司俱經乎彦一曰然矣敎光遇曰興陽卽難治之邑下去善爲也命仁浩宣諭訖命退諸臣以次退出
정조 12년
戊申正月二十六日辰時上御誠正閣抄啓文臣課講入侍時左副承旨曺允大右副承旨洪仁浩假注書趙台榮記注官李宗烈金鳳顯以次進伏訖上曰試官今不必行禮仍爲進前也檢校直提學李秉模檢校直閣金憙以次進伏訖上曰今則勿爲如前限百條發問只問四十條可也檢書官呼洪義浩等以次進講訖命退諸臣以次退出
정조 12년
戊申正月二十六日未時上御重熙堂承旨入侍時左承旨趙衍德假注書趙台榮記注官金鳳顯記事官尹行任以次進伏訖上命書黃海監司金思穆疏批上曰未下直閫帥明日辭朝出榻敎命退承史以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨曺允大病右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書金和鍾仕
정조 12년
曺允大啓曰明日常參經筵取稟傳曰停
정조 12년
沈豐之啓曰來初一日輪對日次而國忌正日相値頉稟之意敢啓傳曰知道
정조 12년
洪仁浩啓曰左邊捕盜大將徐有大摠戒使徐有寧以東南關王廟獻官今方受香出去矣徐有大所授命召及大將牌傳令牌徐有寧所授密符來請還納何以爲之敢稟傳曰仍佩往來他邊大將兼察摠使則守使兼察竝牌招聽傳敎
정조 12년
傳于洪仁浩曰下直閫帥留待
정조 12년
傳于趙衍德曰傳香坐直承旨分詣受香所奉審摘奸以來
정조 12년
傳于南鶴聞曰留待閫帥入侍
정조 12년
備忘記北兵使洪和輔慶尙左水使南志默下直各長弓一張長箭一部片箭一部筒兒一箇賜給
정조 12년
傳于洪仁浩曰坐直承旨入侍
정조 12년
洪仁浩以禮曹言啓曰觀察使節度使薦正月內當爲議薦而次堂皆有故限內不得爲之之意敢啓傳曰此草記還給限內爲之可也
정조 12년
洪仁浩以兵曹言啓曰專經武臣殿講不通人員各於本司入直能誦後替直事命下矣卽接都摠府移文及訓鍊院武兼廳牒報則都摠府經歷任聖尹李彦煐訓鍊院正李海愚副正朴應浩武臣兼宣傳官李邦翼今已能誦云替直之意敢啓傳曰知道
정조 12년
洪仁浩以備邊司言啓曰頃因平安監司金履素所報江界府舊還停退與新還最難捧處分數停退事依下敎行會矣卽見平安監司金履素狀啓則枚擧江界府使李頤祥牒報以爲前日報請時歲色垂暮急於府民之渴悶各鎭事情未及擧論今見各鎭年終移報則新還雖已準捧舊還未捧爲一萬五百三十石零蔘事之困瘁民勢之仳㒧邑鎭一般江界各鎭堡酌處定舊還中未捧各穀一萬五百三十石零一依府民例以停退施行事請令廟堂稟處矣該府舊還特許停退之恩蓋欲其息肩於還政專意於信蔘則邑鎭同一江民捧停不宜同異且今歲色已改未捧之穀自歸仍停之科依狀請施行而該府使之追後報營大是不審雖以道臣言之歲改已久之後舊還停退之請有違格例竝從重推考何如傳曰允
정조 12년
洪仁浩以義禁府言啓曰固城前縣令金基正令該府拿問嚴勘事傳旨啓下矣金基正時在任所云依例發遣府書吏拿來何如傳曰允
정조 12년
戊申正月二十七日午時上御誠正閣同副承旨與閫帥入侍時同副承旨南鶴聞假注書趙台榮記注官金鳳顯記事官李相璜北兵使洪和輔慶尙左水使南志默以次進伏訖上曰閫帥進前和輔等進伏上各詢職姓名和輔等以次仰奏訖上敎和輔曰頃以彼人卜物失火一事觀之邊禁之蕩然蓋可推知卿則下去各別檢飭可也敎志默曰近來松政之蕩然蓋緣閫帥之威令不行於列鎭東萊旣屬本鎭則自府使以下各別嚴飭也適値今年以感舊錄故之意特爲除拜今此昇平之時無他圖報之地以此松政等事悉心盡職可也命宣諭訖命退諸臣以次退出
정조 12년
戊申正月二十七日酉時上御重熙堂坐直承旨入侍時右副承旨洪仁浩假注書趙台榮記事官李宗烈記注官金鳳顯以次進伏訖上曰平山府前有失火事乎仁浩曰曾有蔥秀站失火事矣以黃海監司狀啓平山府民家燒燼事命書傳敎曰聞甚矜惻參考年前別施之例擧行嚴飭該倅期於東作前奠接年前本邑失火旋卽一新卽該倅之勤勵時倅豈不及前倅乎畢構後使之報來發遣營裨摘奸形止狀聞俾無方春失所之患事令廟堂行會上曰他承旨入侍出榻敎賤臣承命出與兼都承旨沈豐之偕入進伏上曰過婚未葬邑抄出耶仁浩曰日前戶曹佐郞尹光心因事入來故問其遲速非久當抄出云矣命退承史以次退出
정조 12년
沈豐之啓曰左承旨趙衍德今日不爲仕進卽爲牌招何如傳曰允
정조 12년
南鶴聞以吏曹言啓曰元陵別檢申淑呈狀內矣身素患痰滯之症當此換節之時更爲添劇委頓床席時月之內實無供職之望云身病旣如是則不可强令察任今姑改差何如傳曰允
정조 12년
兵曹口傳政事副司果申淑
정조 12년
戊申正月二十八日酉時上御重熙堂坐直承旨入侍時左承旨趙衍德假注書趙台榮記注官金鳳顯記事官李相璜以次進伏訖上曰惠慶宮進服加減歸脾湯二十貼製入出榻敎上曰中宮殿進御加減達生散五貼製入出榻敎上曰各道孝烈狀啓盡爲上來乎衍德曰兩西兩都姑未上來矣上曰待各道狀啓齊到卽爲回啓事分付禮曹命退承史以次退出
정조 12년
南鶴聞啓曰明日再明日國忌齋戒正日相値視事頉稟之意敢啓傳曰知道
정조 12년
南鶴聞啓曰前別檢申淑付軍職單子當以司正書入而誤以司果啓下原單子今方改付標以入矣臣則矇然捧入不勝惶恐而奏御文字如是不察事甚未安當該堂上推考何如傳曰允
정조 12년
沈豐之啓曰左副承旨曺允大今日不爲仕進卽爲牌招何如傳曰允
정조 12년
以申載文囚單子傳于洪仁浩曰保放
정조 12년
洪仁浩以義禁府言啓曰在謫遭親喪者給暇歸葬事載在大典通編矣咸鏡道利城縣定配罪人崔雲羽今月初一日遭母喪云依法典歸葬給由過葬後還發配所何如傳曰允
정조 12년
修撰李洪載疏曰伏以臣卽伏見掌令吳翼煥疏本則有不勝驚憤者方當聖上求言之日其在三司之列者事苟可言凡係衮闕官規固當明白說去仰體不諱之盛德而今其疏語滿紙張皇閃倐簸弄至若乞容之極以下藏頭隱暎用意陰慘外托規箴內售譏侮此雖非如渠者類所可獨辦而其心所在萬萬叵測此而不防微折萌則履霜堅氷將何所不至臣謂吳翼煥爲先施以屛裔之典斷不可已也臣無任屛營祈懇之至省疏具悉吳翼煥事原疏之反其好惡滋長反側爲說者語意憯毒幽晦極爲叵測予雖不誠豈忍以似此手段施之今日廷臣乎日昨賓對已有所云云而決非渠所辦渠特爲所誤耳於渠何足深誅姑施削職之典
정조 12년
戊申正月二十九日申時上御重熙堂右副承旨入侍時右副承旨洪仁浩假注書趙台榮記注官金鳳顯記事官金祖淳以次進伏訖上命書修撰李洪載疏批上曰吳翼煥之疏全篇辭意都是閃忽隱映日前賓對已言之而堂疏所論數句語尤涉駭愕此等語雖於敵以下不敢加之今乃無難書呈翼煥固不足深誅而世道之憂誠無窮矣仁浩曰翼煥疏出後孰無驚憤駭惋之心而聲討之論始發亦云晩矣聞渠頗解文字此等辭語豈不知自干誣上之誅而乃敢肆然呈疏究其心則無嚴論其罪則不道況其全篇辭意妖慝閃弄似必非渠獨辦矣上曰渠本鄕曲賤品受人嗾囑爲此疏則可哀而不足道也仍命退承史以次退出
정조 12년
曺允大啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 12년
傳于趙衍德曰左承旨馳詣宗廟景慕宮奉審摘奸以來
정조 12년
南鶴聞啓曰陞補限內不爲設行大司成直捧禁推傳旨曾有定式矣大司成徐鼎修今朔陞試限內不爲設行依定式禁推傳旨捧入之意敢啓傳曰姑先從重推考使之一兩日內設行
정조 12년
尹行元啓曰吏曹假郞廳來言臺諫有闕政事取稟傳曰當日爲之
정조 12년
南鶴聞啓曰修撰李洪載牌不進罷職傳旨今方捧入而副校理韓用龜副修撰李鼎德俱在外玉堂上下番俱空事甚未安未差之代今日政差出仍卽待下批牌招入直何如傳曰允在外人許遞
정조 12년
以玉堂箚子傳于洪仁浩曰無論可言與不可言忽於昨日僚疏批下有處分之後如是聯箚論思之任非觀望之地則擧措之顚倒不可無警今日拜箚玉堂一竝遞差
정조 12년
有政吏批判書吳載純進參判金文淳進參議李時秀病承旨南鶴聞進以崔烜爲掌令韓興裕爲兵曹正郞朴浚源爲典籍學正單安重默沈能翼爲校理申大尹爲校理徐配修爲副校理宋翼孝爲修撰嚴思憲宋民載爲副修撰
정조 12년
以修撰李洪載牌不進罷職傳旨傳于南鶴聞曰只推
정조 12년
南鶴聞啓曰玉堂上下番俱空事甚未安修撰李洪載卽爲牌招入直何如傳曰允
정조 12년
傳于曺允大曰發遣吏郞諸執事淸齋與否摘奸以來
정조 12년
傳于曺允大曰坐直承旨入侍
정조 12년
曺允大以吏曹言啓曰今此景慕宮春享大祭堂下執禮前修撰李敬五塡差而時無職名令該曹口傳付軍職何如傳曰允
정조 12년
兵曹口傳政事副司果李敬五
정조 12년
大司憲尹承烈大司諫柳焵司諫李思祚掌令安鼎大持平鄭觀輝朴猷煥獻納金光岳正言朴基正柳文養等箚曰伏以臣等於吳翼煥疏有萬萬駭痛憤惋者人臣進言之規雖指斥乘輿箴砭衮闕固當明白剴切直陳無隱而惟其滿紙張皇無非隱映閃弄至若包容抑制等句語遣辭旣甚絶悖用意尤極叵測當聖上飭勵求助之日假托進言敢誣聖躬歸吾君於欠誠之科置吾君於違理之地世間天下寧有如許至凶至憯者乎伏惟殿下臨御以來政令注措磊落光明平蕩之治歸極之化克追先烈垂裕後昆則何嘗有反所好而惡之反所惡而好之以至於啓反側之釁而助勢利之爭哉吾君不能尙謂之賊則渠以今日臣子安敢厚誣我聖明一至此哉若夫嫁禍搢紳一網打盡猶屬餘事噫嘻渠乃鄕曲一賤品何能辦此也是必有潛授方略陰售機括者爲之先後耳儒臣旣發其端聖批亦燭其奸而罰至削職不問窩窟論以王章寧有是理此而不覈根柢則不知何等凶醜慫慂憸邪之輩惹起不靖之端將至於何境臣等謂吳翼煥爲先絶島定配待用刑更爲究覈得情宜矣取進止答曰省箚具悉如是競聒徒歸屑屑苟可言也未處分時何無一言苟無罪也已處分後何必聲罪今日言官之語默俟上從違而進退之乎却顧何也送發何也爲一幺麽吳翼煥府院之聯陳箚本不已章皇莫曰時非詣臺故然終有顚錯之失卿等爲先從重推考
정조 12년
校理金履翼成德雨副校理李遇濟修撰李敬五副修撰李尙度等箚曰伏以臣等昨伏見修撰李洪載疏批下者有吳翼煥姑施削職之敎臣等於是竊不勝抑菀憂歎之至噫彼翼煥之疏滿紙張皇已多駭愕而至於鎭物祛黨以下尤極叵測旨意則陰祕閃忽辭氣則狠毒憯巧渠亦今日臣子何忍以如許兇慝之計肆然闖逞於章奏之間乎此非如渠者所可獨辦必有暗地指使乘機嘗試者僚臣擬律猶屬末勘而畢竟處分有乖群情如此之類若不嚴懲無以折亂萌而靖世道臣等以爲吳翼煥爲先施以屛裔之典用刑拿覈得情繼不可已也取進止答曰省箚具悉爾等事誠未安矣
정조 12년
戊申正月三十日初更上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上曰釋奠大祭亞獻官以時任大司成塡差事分付賤臣承命出傳命書傳敎曰酒泉縣肅廟朝御製詩先朝親書奉揭蓋縣樓重建故也近聞縣樓又欲重建云先朝御筆如有印本奉安本道就此移模奉揭如無印本肅廟朝御製詩先朝御製小識精謄盛樻子定差員上送於內閣事自內閣下諭有奉和詩待狀聞書下此意一體下諭又命書兩司箚批訖命退承史以次退出
정조 12년
兼都承旨沈豐之齋宿左承旨趙衍德齋直右承旨尹行元藥院直左副承旨曺允大齋宿右副承旨洪仁浩齋直同副承旨南鶴聞齋宿注書金孝建病一員未差假注書李貞運藥院直趙台榮齋直事變假注書金和鍾仕
정조 12년
傳于趙衍德曰都承旨入侍
정조 12년
傳于趙衍德曰留院公事入之
정조 12년
大司憲尹承烈大司諫柳焵司諫李思祚掌令安鼎大持平鄭觀輝朴猷煥獻納金光岳正言朴基正柳文養啓曰臣等於吳翼煥疏有不勝萬萬駭憤而此時旣不可發啓又不可請拿故姑先以島配之典草草聯籲而聲討實有稽緩之罪擧措未免顚錯之失及承夜下不惟不賜允可乃反誨責備至辭敎截嚴至有重推之命臣等聚首悚恧不知所以措躬也噫彼翼煥假托箴規投呈凶言敢謂我殿下所好非眞好也所惡非眞惡也有若姑與而將取陰護而陽斥者然以此至兇至憯之說擬議於萬化之源眩惑乎一世之聽使上下之情志不孚彼此之疑隙轉深必欲禍人家國而後已者是可忍也孰不可忍也特以意多隱暎語涉幽晦凶肚所在未卽覷破至使堂疏先發此亦臣等愚迷昏謬之罪而及今情態畢露無餘則臣等何可諉後時而不言處分旣失太寬則臣等亦旣無昨日之仰請乎祗緣事在倉卒不善周施致有此諄複之嚴敎莫非臣等忱誠淺薄不能見孚於君父之致以此顔面其何可一刻冒居於臺次乎請命遞斥臣等之職答曰勿辭
정조 12년
曺允大啓曰大司憲尹承烈大司諫柳焵司諫李思祚掌令安鼎大持平鄭觀輝朴猷煥獻納金光岳正言朴基正柳文養再啓煩瀆退待物論矣答曰知道
정조 12년
尹行元以禮曹言啓曰永禧殿酌獻禮間二年取稟事曾有定式而今年當次矣酌獻禮吉日以何間推擇乎敢稟傳曰以旬前後擇入
정조 12년
傳于趙衍德曰明日酌獻禮祭文當親撰而親押詣齋殿爲之該房知悉
정조 12년
沈豐之啓曰明日大駕詣永禧殿入齋室後王大妃殿惠慶宮問安何承旨進去乎敢稟傳曰左副承旨進去
정조 12년
洪仁浩啓曰明日永禧殿酌獻禮祭文當爲製進藝文提學徐有隣卽爲牌招何如傳曰允
정조 12년
洪仁浩啓曰明日動駕時兩司侍臣不可不備員而掌令安鼎大持平鄭觀輝朴猷煥司諫李思祚獻納金光岳正言朴基正柳文養牌不進罷職傳旨捧入執義盧廷良在外掌令崔烜疏批未下無以備員進參何以爲之敢稟傳曰被論諸臺勢難行公許遞政官牌招開政待下批牌招齋宿
정조 12년
玉堂前望單子入之校理鄭福煥副校理李羽晉修撰趙濟魯韓光近副修撰李百亨落點
정조 12년
有政吏批判書吳載純進參判金文淳進參議李時秀差祭右副承旨洪仁浩進以李聖圭爲大司憲洪文泳爲大司諫鄭景祚爲掌令權裕爲司諫柳匡天爲獻納權中憲柳誨爲持平李挺龍金孝眞爲正言魚用謙爲抱川縣監兵批無政事
정조 12년
洪仁浩以吏曹言啓曰副校理二員時無見窠而誤認以一員未差今日政矇然擬入臣等不察之失不勝惶恐而原望筒勿施何如傳曰允
정조 12년
尹行元以禮曹言啓曰每年各陵展謁春則二三月秋則八九月取稟事曾有定式矣今春展謁定於何陵而以何間擇日乎敢稟傳曰待下敎
정조 12년
沈豐之以禮曹言啓曰今此永禧殿酌獻禮親行時自上當有散致齋之禮而正日只隔一日散齋勢未及擧行殿下致齋一日於正殿諸享官及近侍之官應從升者致齋一日於本司陪享百官諸衛之屬守衛殿門者竝各於本司淸齋一宿事知委何如傳曰允
정조 12년
以李潤謙囚單子傳于洪仁浩曰保放
정조 12년
曺允大以都摠府言啓曰今此永禧殿酌獻禮時侍衛寶劍及守宮不可不備員而都摠管鄭枋副摠管李義行俱有身病李明運陣上進嚴思晩尹尙東未肅拜寶劍侍衛將不得備員合有變通之道令政院急速稟旨變通仍令該曹口傳差出以爲備員侍衛之地何如傳曰允許遞
정조 12년
洪仁浩以吏曹言啓曰卽接掌樂院牒報則明日永禧殿酌獻禮敎是時殿庭協律卽本院正例爲進參而正洪彦燮身病甚重無以供職卽速變通云正洪彦燮今姑改差口傳備擬以入之意敢啓傳曰知道
정조 12년
洪仁浩以吏曹言啓曰卽接奉常寺牒報則明日永禧殿酌獻敎是時典祀官例以本寺正塡差有闕之代卽速差出云正未差之代口傳備擬以入之意敢啓傳曰知道
정조 12년
吏曹口傳政事以尹行履爲奉常正李書九爲掌樂正
정조 12년
兵曹口傳政事以尹塾爲都摠管柳義養黃昇源申大升吳大益爲副摠管
정조 12년
洪仁浩以訓鍊都監言啓曰今二月初二日永禧殿擧動時因兵曹啓下節目西營入直禁衛鄕軍出用代以本局軍四十名哨官李蓍漢率領替代入直還宮後還爲替直而待標信擧行之意敢啓傳曰知道
정조 12년
洪仁浩以禁衛營言啓曰明日永禧殿擧動時依兵曹節目西營入直鄕軍四十名以訓鍊都監軍替代新營入直騎士二十五人鄕軍三十七名南別營入直鄕軍十七名火藥庫入直鄕軍八名內各除營直三名竝爲出用而新營入直騎士及西營入直鄕軍則待標信擧行之敢啓傳曰知道
정조 12년
司直李命植疏曰伏以眞殿酌獻聖慕克伸回鑾萬安群情同忭仍伏念臣一疾支離縷息僅延自腰以下血氣枯渴殆同頑痺尋常戶闥之內坐臥起居不能自動輒須待人扶携且以眩暈之候日輒四發作往往昏倒此際見差農壇享官以此病狀萬無自力駿奔之望玆不得不冒煩天聽伏乞聖明俯加體諒特命變通仍治臣瀆擾之罪以肅朝綱以安私分千萬幸甚答曰省疏具悉許令該曹付標
정조 12년
副校理徐配修副修撰嚴思憲等箚曰伏以大司憲尹承烈大司諫柳焵司諫李思祚掌令安鼎大持平鄭觀輝朴猷煥獻納金光岳正言朴基正柳文養以臣等於吳翼煥疏有不勝萬萬駭憤而此時旣不可發啓又不可請拿故姑先以島配之典草草聯籲而聲討實有稽緩之罪擧措未免顚錯之失及承夜下批旨不惟不賜允可乃反誨責備至辭敎截嚴至有重推之命臣等聚首悚恧不知所以措躬也噫彼翼煥假托箴規投呈凶言敢謂我殿下所好非眞好也所惡非眞惡也有若姑與而將取陰護而陽斥者然以此至兇至憯之說擬議於萬化之源眩惑乎一世之聽使上下之情志不孚彼此之疑隙轉深必欲禍人家國而後已者是可忍也孰不可忍也特以意多隱映語涉幽晦凶肚所在未卽覷破至使堂疏先發此亦臣等愚迷昏謬之罪而及今情態畢露無餘則臣等何可諉後時而不言處分旣失太寬則臣等亦豈無昨日之仰請乎祗緣事在倉卒不善周旋致有此諄複之嚴敎莫非臣等忱誠淺薄不能見孚於君父之致以此顔面其何可一刻冒居於臺次乎請命遞斥臣等之職竝引嫌而退聯籲雖曰差晩嚴討實出公憤不可以此輕遞言官請大司憲尹承烈大司諫柳焵司諫李思祚掌令安鼎大持平鄭觀輝朴猷煥獻納金光岳正言朴基正柳文養竝命出仕取進答曰省箚具悉處置事依施
정조 12년
戊申二月初一日辰時上御重熙堂都承旨入侍時兼都承旨沈豐之假注書李貞運記注官金鳳顯記事官金祖淳以次進伏訖上曰卿見卞觀海乎豐之曰果見之而詳問則脈候比八日診察時益復差勝而湯劑中鹿茸加入以用爲好云矣自明日加入以進乎上曰唯上命書傳敎曰左副承旨馳詣景慕宮奉審摘奸以來上曰社稷春享大祭在何日乎豐之曰初五日矣上曰今日肄儀乎豐之曰然矣上曰注書出去肄儀如未罷諸執事皆令面呈擧案摘奸以來如已罷置之可也賤臣承命出仍命退承史以次退出
정조 12년
戊申二月初一日巳時上御重熙堂左承旨入侍時左承旨趙衍德記事官金孝建尹行任金祖淳以次進伏訖上曰在外及未肅拜有實故玉堂許遞前望單子入之待下批牌招察任命書榻敎曰明日擧動時禁衛營隨駕以步軍四哨騎士出入番二番爲之禁軍出入番二番隨駕御營廳留陣又命書傳敎曰禁將時在直所訓將代領隨駕分付牌招聽傳敎又命書傳敎曰今見禮曹草記旬前後吉日明日外只有旬間一二日云而此時異於他時不可預定稍遠日字矣明日當詣南殿酌獻禮該房知悉命退諸臣以次退出
정조 12년
戊申二月初一日酉時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修鄭東浚以次進伏訖上曰明日酌獻禮祭報府持來賤臣承命出回奏曰姑未修正云矣上曰藝文提學入來乎衍德曰俄始承牌入來矣上曰祭文卽爲製入事分付賤臣承命出傳命退諸臣以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐右副承旨洪仁浩坐同副承旨南鶴聞坐直注書金孝建仕直一員未差假注書李貞運藥院直事變假注書金和鍾仕
정조 12년
大駕詣永禧殿入齋室後內閣政院玉堂藥房口傳問安答曰知道
정조 12년
沈豐之啓曰來初五日朝參日次矣敢稟傳曰停
정조 12년
曺允大啓曰司僕寺內乘來言捲簾取稟傳曰捲三面
정조 12년
沈豐之啓曰文臣製述以何日爲之乎敢稟傳曰初六日爲之
정조 12년
尹行元啓曰今戊申年京外守令邊將薦擧單子今已啓下而其中應薦不薦人令該曹察推何如傳曰允
정조 12년
沈豐之啓曰持平權中憲柳誨正言金孝眞牌不進罷職傳旨今方捧入司諫權裕獻納柳匡天正言李挺龍掌令鄭景祚伹在外兩司侍臣無以備員進參何以爲之敢稟傳曰違牌人只推在外人員許遞
정조 12년
洪仁浩啓曰大司憲李聖圭未肅拜執義盧廷良掌令鄭景祚在外掌令崔烜疏批未下持平權中憲柳誨牌不進監察茶時之意敢啓傳曰知道
정조 12년
曺允大以都摠府言啓曰今此永禧殿酌獻禮時侍衛及寶劍守宮不可不備員而都摠管李聖圭移拜大司憲新除授都摠管尹塾副摠管申大升柳義養吳大益俱有身病黃昇源與柳義養親娚妹相避寶劍侍衛將不得備員合有變通之道令政院急速稟旨變通仍令該曹口傳差出以爲備員侍衛之地何如傳曰允許遞
정조 12년
兵曹口傳政事以尹坊姜世晃爲都摠管李敬倫任希曾蔡弘履李致中爲副摠管
정조 12년
以戶曹永禧殿殿監朴壽崙等施賞單子傳于沈豐之曰太廟事知守僕朴昌彦李昌彬各木一疋亦爲施賞
정조 12년
以監軍單子傳于南鶴聞曰兵曹正郞韓商新佐郞尹永僖改差
정조 12년
傳于尹行元曰政官牌招開政
정조 12년
以吏曹參議李時秀牌不進罷職傳旨傳于南鶴聞曰只推
정조 12년
有政吏批判書吳載純進參判金文淳進參議李時秀牌不進承旨南鶴聞進以金熙采尹羽烈爲修撰李顯采爲奉常主簿李鼎秉爲元陵別檢任晦周爲寧陵參奉李東植爲龍川府使尹壽民爲熙川郡守呂萬永爲康翎縣監鄭觀輝爲兵曹正郞柳文養爲兵曹佐郞
정조 12년
兵批判書鄭好仁病參判具㢞病參議宋鍈病參知柳誼入直進承旨曺允大進副護軍單李思祚安鼎大副司直單尹承烈柳烱金履翼成德雨沈能翼韓用龜李遇濟金光岳鄭觀輝朴猷煥副司果單李敬五李顯默李洪載李鼎德李尙度宋民載朴基正柳文養
정조 12년
兵曹口傳政事副司果單韓商新尹永僖
정조 12년
以劉德基崔泰嶸囚單子傳于洪仁浩曰姑放
정조 12년
洪仁浩以義禁府言啓曰全羅監司沈頤之狀啓據刑曹粘目內咸平縣監朴宗正移本府處之事允下矣朴宗正時在任所云依例發遣府羅將拿來何如傳曰允
정조 12년
曺允大以兵曹言啓曰專經武臣殿講不通人員各於本司入直能誦後替直事命下矣卽接訓鍊都監哨官移文及司僕寺右邊捕盜廳牒報則訓鍊都監哨官閔亨默吳徹常李蓍明內乘金宗淳捕盜廳從事官元毅鎭今已能誦云替直之意敢啓傳曰知道此外在直人亦令一竝分揀
정조 12년
洪仁浩以刑曹言啓曰卽接壯勇營移文則本營細樂手卞大永亂打結縛之捕校軍士及該廳首校各別嚴囚待用刑重治事粘目判下云矣依判下軍士李龍得各別嚴囚待用刑自臣曹照法重繩當該捕校權應卨首校李載興等俱是出身竝移義禁府擧行何如傳曰允
정조 12년
戊申二月初二日卯時上詣永禧殿擧動入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校直提學李秉模檢校直閣金憙徐鼎修鄭東浚直閣鄭大容待敎尹行任以次隨駕上具遠遊冠絳紗袍乘輿出協陽門降輿乘輦藥房都提調洪樂性進前奏曰朝候猶寒侵早動駕聖體若何上曰一樣矣卿則留在本院可也駕出敦化門至廣通橋敎曰古例城內動駕則擊錚外未嘗捧原情而近來則無論擊錚與上言該府竝捧原情殊甚猥屑亦非遵舊之意此後則擊錚及特命捧原情外雖有呼訴者考喧都事只禁喧而已切勿捧原情之意招致考喧都事分付可也允大承命出分付駕詣紅箭門外降輦乘輿入神大門降輿就板位行四拜禮詣殿內奉審訖詣盥洗位盥洗訖詣第二室奉審舊本還御齋室改具冕服復詣盥洗位盥洗訖詣第一室三上香執酌獻酌詣第二室三上香執酌獻酌詣第三室三上香執酌獻酌詣第四室三上香執酌獻酌詣第五室三上香執酌獻酌訖降復位行四拜禮復行四拜禮詣望瘞位通禮跪告禮畢還御齋室命允大書傳敎曰祭品陳設每藉守僕輩指揮而今日酌獻禮時殿司二人擧行不但贍敏儀式圖形無不成誦極爲可嘉本殿官各上弦弓一張賜給又命書榻敎曰殿監以下守僕等令該曹依例施賞改具遠遊冠絳紗袍出齋室乘輿命殿司入侍豐之承命出與趙寬鎭黃基厚進前上曰爾等之陳設周旋極爲贍敏前日圖式之講習亦可推知極庸嘉尙故俄有施賞之敎矣仍命退出神大門詣紅箭門外降輿乘輦詣敦化門外命宣傳官出標信解嚴詣協陽門降輦乘輿入宣化門還內諸臣退出
정조 12년
戊申二月初二日酉時上御重熙堂坐直承旨入侍時左承旨趙衍德記事官金孝建尹行任金祖淳以次進伏訖上命書傳敎曰發遣吏郞諸執事淸齋與否摘奸以來命退諸臣以次退出
정조 12년
兼都承旨沈豐之藥院直左承旨趙衍德坐右承旨尹行元坐左副承旨曺允大坐右副承旨洪仁浩坐直同副承旨南鶴聞坐直注書金孝建仕直一員未差假注書李貞運藥院直事變假注書金和鍾仕
정조 12년
尹行元啓曰明日社稷大祭齋戒相値視事頉稟之意敢啓傳曰知道
정조 12년
洪仁浩啓曰大司憲李聖圭持平權中憲柳誨未肅拜執義盧廷良在外掌令崔烜疏批未下掌令一員未差監察茶時之意敢啓傳曰知道
정조 12년
南鶴聞啓曰諸道孝烈狀啓每年正月內修正上送而過限則自本院察推事曾有定式矣江華留守宋載經開城留守閔鍾顯平安監司金履素限內不爲修啓事甚未安竝推考警責何如傳曰允
정조 12년
傳于洪仁浩曰傳香承旨馳詣文廟奉審摘奸以來
정조 12년
傳于南鶴聞曰發遣吏郞諸執事淸齋與否摘奸以來
정조 12년
以金爀囚單子傳于洪仁浩曰保放
정조 12년
洪仁浩以義禁府言啓曰因刑曹啓辭當該捕校權應卨首校李載興各別嚴囚待用刑重治事壯勇營帖目判下而俱是出身竝移義禁府擧行事允下矣權應卨李載興等今方待命卽爲嚴囚之意敢啓傳曰知道
정조 12년
曺允大以兵曹言啓曰拆見平安兵使白東俊去丁未年秋冬等褒貶啓本則玉江萬戶鄭亨錫連二等褒貶居中其不職可知依例罷黜何如傳曰允
정조 12년
曺允大以兵曹言啓曰五衛將尹東美素患痰癖之症近又添劇時月之內無望供職呈狀乞遞實病旣如是則宿衛輪番之任不可久曠改差何如傳曰允
정조 12년
戊申二月初三日巳時上御重熙堂右副承旨入侍時右副承旨洪仁浩記事官金孝建李相璜金祖淳以次進伏訖上命書榻敎曰中宮殿進御加減達生散五貼更爲製入命退諸臣以次退出
정조 12년
傳于南鶴聞曰同副承旨馳詣社稷奉審摘奸以來
정조 12년
大司諫洪文泳疏曰伏以景運維新茀祿方凝彌月之慶指日以俟南殿展禮聖慕克伸臣民慶忭帀域惟均仍伏念臣性旣庸愚素乏諫諍之姿識又淺短莫效激揚之風隨衆噤默自慙尸職而昨春之見叨是職也略貢懲討之忱至承付丙之批滿心惶恧尤愧誠意之莫孚則今何敢以諫職自居揚揚就列視若無故之人乎且臣素患痃癖乘春發作頭眼暈眩胸膈痞塞跬步難動轉側須人昨日陪扈之班亦不得祗肅趨參病裏惶蹙靡所容措玆陳情病之難强仰瀆崇嚴之聽伏乞聖慈俯賜鑑諒亟削臣職仍治臣罪俾微諒獲全危喘少延焉臣於乞免之章不宜贅及而事在目下義難泯默敢此附陳噫惟我聖上以天地覆燾之仁日月照臨之明一念憂勤至誠惻怛朝象泮渙則敷腹之德音誕發期於寅協人心囂譊則提耳之至敎爰降使之淬礪此實大聖人董飭群工陶甄一世偕底無偏無黨之域以躋會極歸極之化也噫彼翼煥獨何心腸陰懷憾懟顯售譏訕以殿下明好惡之治擬之以欠誠以殿下審擧措之政歸之以違理旨意陰祕辭語凶悖滿紙張皇條列時弊者無非隱暎爲說閃忽簸弄究其心跡固萬萬叵惻而至若嫁禍搢紳甘心網打者觀其手勢昭不可掩其爲計吁亦巧憯如渠鄕曲幺麽賤品何能辦此一種憸邪之輩必欲眩惑人心壞亂朝廷暗布機關潛授方略乃爲此嘗試之計也古語曰不見其形願察其影此不嚴懲凶國害家之徒其將接跡而起世道之憂容有極哉覈其指使拔其根抵然後始可逆折奸萌伏願亟允三司之請削職罪人吳翼煥姑先施以島配之律斷不可已也臣無任激切祈懇之至答曰省疏具悉吳翼煥事言疏自言疏好惡自好惡旣待爾言已有處分此蓋出於淸化源折奸萌也迨未破綻先令消沮未必不爲生道殺人之一助況翼煥前此取其薄技命通臺選特鄕曲不識東西之人耳於渠何誅爲今之道莫急於斥其說以辨所以然止此可矣何必向幺麽一翼煥群起競討人人各上一封數行疏却似府院前啓之傳謄故紙之規然後方可謂盡鷹逐之義乎昨以此意已令諸臺知之大抵今日之所可念者長此習不已眼無君父畢竟相率而入於夷狄禽獸之域及此時不患其不破綻破綻則國有常刑如是而奈國脈何奈世臣何爾其勿辭察職
정조 12년
掌令崔烜疏曰伏以臣才識淺短言議巽軟前後居臺沁泄隨衆自顧慙恧靡所容措乃者柏府除旨忽下於太常待罪之際臣聞命惝慌撫躬惶蹙揆以義分固宜竭蹶趨承而自來踪地實無冒沒蹲據之望玆敢略暴微懇仰瀆崇聽伏乞聖慈俯垂諒察亟遞臣職以安私分千萬幸甚臣方乞免豈宜贅他而事在目下不勝駭憤敢此附陳焉嘻噫痛矣吳翼煥之疏此何等變怪蓋其爲說張皇用意叵測外則托以規箴內則逞其陰毒至若鎭物袪黨等許多句語閃忽隱暎尤極凶慘渠何敢以似此無嚴之說肆發於章奏之間乎雖緣聖度恢弘罰止譴削而此若不嚴加處分痛折奸萌則將來之憂有不可言臣謂削職罪人吳翼煥爲先施以島配之典待用刑嚴覈得情斷不可已也且伏念今日臺閣之臣見此駭惋之事固當明目張膽卽地聲討不容少緩而今此兩司之箚始發於堂箚批下之後則其稽忽顚錯之失在所難免問備薄勘亦涉太輕聯箚諸臺竝施譴罷宜矣臣無任激切屛營祈懇之至省疏具悉如是迭言徒歸屑越係是飭諭之前雖不得不循例賜批須見諫長疏批可也聯箚諸臺事誠有後時之失玉堂一疏足云鳴鳳何必求備於諸臺爾其勿辭察職
정조 12년
戊申二月初四日辰時上御重熙堂都承旨入侍時兼都承旨沈豐之假注書李貞運記注官金鳳顯記事官金祖淳以次進伏訖豐之曰達生散五貼已爲進御似當加用幾貼製入乎上曰限十貼進御好矣豐之曰然則五貼當加製以入矣上曰唯上曰同副承旨以奉審事已出去乎豐之曰似未及出去矣上曰如未及出去更爲齋沐後奉審可也賤臣承命出傳上曰右副承旨入侍出榻敎賤臣承命出與洪仁浩偕入進伏上命書大司諫洪文泳掌令崔烜上疏批答仍命退承史以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐直右副承旨洪仁浩坐同副承旨南鶴聞式暇注書金孝建病一員未差假注書李貞運藥院直趙台榮仕直事變假注書金和鍾仕
정조 12년
曺允大啓曰明日再明日國忌齋戒正日相値視事頉稟之意敢啓傳曰知道
정조 12년
曺允大啓曰大司憲李聖圭掌令崔烜持平權中憲柳誨未肅拜執義盧廷良在外掌令一員未差監察茶時之意敢啓傳曰知道
정조 12년
趙衍德啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 12년
洪仁浩啓曰初六日文臣製述爲之事命下矣處所以何處爲之乎敢稟傳曰便殿爲之
정조 12년
傳于洪仁浩曰傳香承旨馳詣先農壇奉審摘奸以來
정조 12년
傳于曺允大曰都承旨入侍
정조 12년
以金贊興囚單子傳于洪仁浩曰保放
정조 12년
曺允大以禮曹言啓曰文臣製述時應製人員例自本曹捧甘各司一從其擧案修正書啓以入而弘文館副修撰李百享擧案中旣書進字故依例書入於書啓中矣入啓之後始謂年滿云本館下吏之擧行極爲可駭該吏令攸司科治臣曹亦未能照檢不勝惶恐之意敢啓傳曰知道
정조 12년
曺允大以兵曹言啓曰新除授永達萬戶金哲麟素患風病轉益沈重時月之內萬無登道赴任之望屢度呈狀乞遞實病旣如是則不可强令赴任依例罷黜何如傳曰允
정조 12년
洪仁浩以右邊捕盜廳言啓曰本廳從事官安宗厚身病甚重勢難察任改差何如傳曰允
정조 12년
戊申二月初五日未時上御重熙堂都承旨入侍時兼都承旨沈豐之假注書李貞運記事官李宗烈記注官金鳳顯以次進伏訖豐之曰昨秋齎咨官赴燕時以御用唐藥材極擇貿來之意因下敎嚴飭知委矣今其貿來各種俱是劣品至於藿香一種尤極劣下全無香臭雖有還下之擧御藥事體關係至重而其所擧行之若是駭然前所未有當該齎咨官令攸司照律嚴勘以爲懲勵之地何如上曰如許劣品前所未見御藥事體何等莫重而齎咨官所爲萬萬痛駭所當定配而今番姑爲分揀待用刑令攸司嚴加科治自本院別關灣府使行回進時以眞品貿取封進事分付可也出擧條上曰大司成陞試如未及出榜試官望改付標以入可也賤臣承命出傳命退承史以次退出
정조 12년
南鶴聞啓曰大司憲李聖圭掌令崔烜持平權中憲柳誨未肅拜執義盧廷良在外掌令一員未差監察茶時之意敢啓傳曰知道
정조 12년
趙衍德啓曰卽者議政府錄事來言左議政李在協筵敎之下萬萬震懍走伏金吾門外恭俟嚴誅云仍納命召何以爲之敢稟傳曰俄筵云云不過慨卿言之頗涉逕庭也賓筵日聞縷縷筵敎卿無一言皁白忽攻吳翼煥不遺力予安得不以此咎卿卿則疏本之未及見於伊日爲說而賓筵敷云之敎不翅反復明白卿之今日奏語非瞞我乎外此說話略已面攎此豈更煩卿須安心勿待命事遣史官傳諭仍傳命召
정조 12년
尹行元啓曰卽者義禁府都事來言左議政李在協今方待命於金吾門外係是大臣去就敢啓傳曰知道
정조 12년
曺允大啓曰卽者議政府錄事來言左議政李在協以爲臣雖伏承勿待命之敎聖敎之下惶蹙轉甚求死不得泥首金吾惟願遄被鈇鉞之銖云仍納命召何以爲之敢稟傳曰再納命召仍又胥命在卿分義無怪其如此然若以俄諭中瞞我二字爲執引之端則此或過矣筵敎與疏本孰詳孰略孰重孰輕孰多孰寡而方其反覆詢諮了無一言對揚忽至今日乃曰云云此果不幾於瞞我耶大抵卿之近日注措征邁之不足殆若背馳然求之言語文字之間不可一二計卿可謂不負承佐之托乎卿善人也予任使頗久知庶幾矣予則曰卿之瞞我卿爲物累所瞞自歸於自誤云爾卿思之此何等時也雖使世之人割裾而斷腕無不一心共貞難乎免於近墨而亂朱自卿在具瞻之地者事關溪渭輒欲漫漶目下事段落雖似不相關亦出於這箇病痛中出來以予靖世道保世臣之心安得不致慨於卿乎予以無隱之意此批欲說筵席未罄之蘊纔呼一二句承寫旋命抹去此蓋恐傷卿之至意卿須安心還第事遣史官傳諭仍傳命召
정조 12년
南鶴聞啓曰卽者議政府錄事來言左議政李在協以爲臣連伏承勿待命之敎而二字嚴敎終有所萬萬惶蹙不敢遽然退歸仍爲胥命云又納命召何以爲之敢稟傳曰勿待命事遣史官傳諭仍傳命召
정조 12년
曺允大啓曰卽者議政府錄事來言左議政李在協以爲惶懍之極不敢偃處城闉今方逬出門外恭竢嚴銖云仍納命召何以爲之敢稟傳曰更遣史官傳授命召
정조 12년
南鶴聞啓曰修撰尹羽烈旣入闕中不爲肅謝卽爲出去事甚未安推考警責何如傳曰允
정조 12년
曺允大啓曰兵曹佐郞柳文養飭敎之下謂有情勢終不入來該司郞官之如是引義揆以事體萬萬駭然所當重勘而本院請推之外無他可施之罰何以爲之敢稟傳曰拿處